钦定古今图书集成/明伦汇编/官常典/第108卷
## 钦定古今图书集成/明伦汇编/官常典/第108卷

| 钦定古今图书集成 明伦汇编 第一百八卷 |

| |

钦定古今图书集成明伦汇编官常典

第一百八卷目录

宗藩部杂录

官常典第一百八卷

《文献通考》。容斋洪氏《随笔》曰：“范蔚宗《东汉书》叙诸王
止于和帝。盖自孝和以后，殇、冲、质三帝皆早世，安、顺、
桓三帝皆无子，惟灵帝二子：皇子辩，陈留王协。辩嗣
位，为董卓废而杀之，立协，是为献帝。献帝六子，其二
为曹操所杀。建安十七年，封熙为济阴王，懿为山阳
王，邈为济北王，敦为东海王。然是时政在曹氏，天下”
三分，虽有“封爵”之名，而实无所谓“土地租食”矣。既封
后九年，魏始受禅，四王皆降为列侯云。

秦，罢侯置守，曾不数年，始皇死而群雄蜂起，六国之
裔与其强宗，大概皆逐秦守宰，而自王故地。秦亡之
后，项羽主约霸天下，然所建置诸侯，亦多是己自王
之人。及汉高出并三秦，讨项羽，刘项之势既分，而诸
侯多附汉，其中立怀两端者，皆为汉所击灭，如赵歇、
魏豹、田横之类是也。既灭项氏之后，羽所建诸侯，其
存者惟共敖、臧荼，然亦不旋踵而俘之，然后裂土以
封韩、彭、英卢、张耳、韩信、吴芮之徒，盖自是非汉之功
臣不得王矣。逮数年之后，反者九起，异姓诸侯王多
已夷灭，于是悉取其地，以王子弟亲属，如荆、吴、齐、楚、
淮南之类，盖自是非汉之同姓不得王矣。然一再传
而后，贾谊、晁错之徒拳拳有诸侯强大之虑，盖以为
亲者无分地，而疏者偪，天子必为子孙之忧，于是或
分其国，或削其地，其负强而动者，则六师夷之。盖西
汉之封建，其初也则剿灭异代所建，而以畀其功臣；
继而剿灭异姓诸侯，而以畀其同宗；又继而剿灭疏
属刘氏王，而以畀其子孙。盖检制益密，而猜防益深
矣。昔汤武虽以征伐“取天下，然商惟十一征，周惟灭
国者五十，其馀诸侯则皆袭前代所封，未闻尽以宇
内易置而封其私人。”周虽大封同姓，然文昭武穆之
邦与国咸休，未闻成康而后，复畏文、武之族偪，而必
欲夷灭之，以建置己之子孙也。愚尝谓必有公天下
之心，而后可以行封建。自其出于公心，则选贤与能，
而小“大相维之势足以绵千载。自其出于私心，则忌
疏畏偪，而上下相猜之形不能以一朝居矣。”景武而
后，令诸侯王不得治民补吏，于是诸侯虽有君国子
民之名，不过食其邑入而已，土地甲兵不可得而擅
矣。然则汉惩秦之弊，复行封建，然为人上者，苟慕美
名，而实无唐、虞、三代之公心；为诸侯者既获裂土，则
遽欲效《春秋》、战国之馀习，故不久而遂废。盖罢侯置
守，虽始于秦，然诸侯王不得治民补吏，则始于西都
景武之时。盖自是封建之名存，而封建之实尽废矣。
至东汉，更始既入关，虽尽王诸造，谋复汉者，然诸人
虽有受封之名，多聚处京师，布列要职，实未尝有裂
土建国、南面称孤之事。光武既定天下，至建武十五
年方封诸皇子为公，十七年皇子之为公者方进爵
为王。徐徐如此，未尝有尽王子弟以镇服天下之意。
盖是时封建之实已亡，尺土一民皆上自制之。诸侯
王不过食其邑入之租，而于所谓藩维屏捍本无所
预，故亦不必急急然视为一大事，如周汉有天下之
初也。

前汉孝文之时，梁怀王薨，贾谊上疏，拳拳以诸侯强
大、皇子单弱为虑，欲帝徙皇子，大其封疆，而帝从之。
后汉显宗则谓：“我子岂宜与先帝子等”，于是封皇子
悉半。光武所封诸王，与孝文异意，何也？盖孝文之时，
分封之大小，可以验国势之强弱；显宗之时，分封之
大小，不过系租入之丰俭。国势则宗藩强而皇子弱，
殊非强干弱支之远虑。“租入则兄弟丰而诸子俭”，乃
见先人后己之公心。然亦可以知封建一事。至东汉
之初，名存实亡，故诸侯王土地之大小，初无系于理
乱安危之大势矣。

按文中子后序言：太宗尝读《周官》“辨方正位，体国经
野，设官分职，以为民极”之言，慨然叹曰：“不井田，不封
建，不足以法三代之治。”然则诏群臣议封建，必是时
事也。后之儒者，往住追恨当时诸臣不能将明英主
之美意，使生民复见三代之治，以为遗憾。愚尝窃论
之，以为必能备究古今之事情，然后可以断其议论
之是非，法制之得失。盖封建一事，汉以来未尝废也，
然行之辄利少而害多，其故有二：一则不能存三代
之公心，二则不能存三代之良法。公心者何？昔文、武、
成、康之众建诸侯，有德有功者则畀之，初未尝私其
宗亲，虽曰兄弟甥舅之邦，然所封皆极一时之选。若其果贤，则微子尹东夏，蔡仲君蔡，邦“虽仇雠不废也。
若其不贤，则管、蔡为戮，五叔无官，虽同气不恕也。”至
汉则且私且忌，故始则剿灭异代所建国，而尽以畀
其功臣；继则剿灭异姓，王而尽以畀其同宗；又继则
剿灭疏属刘氏，王而尽以畀其近亲。而其所建置，若
濞若长之徒，初无功德足以君国子民，特以其近亲
而王之，故不旋踵而“犯上作乱，墟其国而陨其身矣。”
盖有先王之公心，则其弊不至于此。良法者何？昔先
王之建邦也，上有方伯连率，下有公侯伯子男，大小
相维，尊卑相制。如公侯受封之地虽多，而制禄不过
十倍，其卿成国不过半天子之军，名山大泽不以封，
必赐弓矢然后征，必赐圭瓒然后鬯；有巡守，有述职，
有庆，“有让”，纲纪未一日隳也。若汉初诸侯王，则畀以
大城名都，连数千里，未尝为之分限。山泽蓄货，在其
国者，不领于天子之大农；五岳四渎在其国者，不领
于天子之祠官。故为诸侯者，一受封之后，即自负其
富强，摘山煮海，招纳亡命，擅爵人，赦死罪，天子不能
诃，谋臣不敢议，所以纵恣之者如此。及景武之后，则
作佐官之律，严附益之法，吹毛求疵，积毁销骨，所以
猜防之者复如此。盖方其纵恣也，则畏之有同乎敌
国，及其猜防也，则抑之不啻如谪徙矣。盖有先王之
良法，则其弊不至于此。由汉而来，有天下者，未尝不
王其昆弟子侄，而名之曰“封建”，然其得失，与汉无以
大相远。盖其初也，惟务私“其宗亲，未尝有择德而授
之意。故有国者不皆可使南面之人，而复不能固结
之以恩义，绳律之以法度。故仁恕者则流于纵恣，西
晋是也；刻核者则过于猜防，曹魏是也。而晋、魏皆缘
是以亡，是岂封建误之哉？先王之意之法不存，而强
慕美名，则适足以为祸乱之阶耳。”唐太宗亦好名之
主，然审时量已，固自不能存帝王之心而行帝王之
事矣。故刺史世袭之诏，不久而遂停。而当时诸臣虽
以魏郑公之贤，亦以为事虽至善，时即未遑，而有“五
不可”之说，盖其度之审矣。如颜师古之议，欲封建与
郡县并行，王侯与守令错处，则汉初已尝如此。至景
帝，令诸侯王不得治民补吏，而汉置内史以治其地，
则封建之地悉为郡县矣。盖古之所谓“诸侯”，即后之
所谓守令。然自汉中叶以后，王侯之与守令，始判然
为二，承流宣化，而实有治人之责者，守令也；食租衣
税而但袭茅土之封者，王侯也。今欲并建，则凡王侯
受封之地，必尽废内史之官，即付之兵民之任而后
可。但恐恣纵专擅，犯上作乱，复如汉初之事，容之则
废法，而贻子孙之深忧，诛之则伤恩，而失封建之初
意矣。又况魏晋以后，王侯多是虚封，有三分食一、四
分食一、五分食一者，又有非其境内之地而遥封者，
如元魏之以会稽、苍梧、建邺、丹阳等郡，封其臣为公
侯之类是也。盖户封既为虚名，则受封者之俸禄，必
仰给于县官，而出纳之吝，有所不能免，于是遂有“虚
食”、“真食”之异。今欲尽复旧制，则王侯受封之地，其户
邑之入，必合尽捐以予之。地既瓜分，租赋随之，京师
府藏顿鲜，无以供军国之用，非居上之利也。又王侯
于所受封之郡邑，既无抚字之责，而徒利租赋之入，
于是一意侵渔，不顾怨讟。为封户者甚于征行，非百
姓之利也。又所谓王侯者，非子弟即勋臣，素号名贵
人，华屋玉食之奉，于京师为宜。今使之块处外郡，朝
不坐，宴不预，忧谗畏讥，此绛侯之所以恐惧，长孙司
空之所以怨望，然则又非受封之利也。夫封建者，古
帝王之所以建万世之长策。今其公心良法一不复
存，而顾强希其美名以行之，上则不利于君，中则不
利于臣，下则不利于民，而方追咎其不能力行。此书
生之论，所以不能通古今之变也。

止斋陈氏曰：谨按《国史》，乾德二年，以皇子德昭为贵
州防御使，时年十七。前代皇子出阁即封王，上以德
昭未冠，特杀其礼，非旧典也。夫贵州属广西，下州防
御使从五品耳，皇子始命以此礼，曰：“天子之元子，士
也”，天下无生而贵者也。储君副主犹云士，明人有贤
行著德，乃得贵也。先王以家人不惮自贬，如此损益，
教道行矣。故国人观之曰：“世子将君我，而齿我于学”，
然后众知父子之道、君臣之义、长幼之节，出阁封王，
后世之夸心也。艺祖起百世之后，独追古意，自王礼
杀而为防御使，非圣人能之乎？绍圣中，皇子初命，便
封国公，遂为故事。

《图书编明同姓诸王传叙》明兴，何姓鲜少，所谓庙祔
十五王者，皆追王也。当是时，开基江左，去塞万里，近
亦数千里，虽尝图宅咸阳，诏迁汴邑，然时有未遑，议
遂中辍。高皇帝经始虑终，防边为急，于是大启宗封，
错布万国，择选诸子，周匝三垂。文皇英略盖世，开府
北平，天险地利，甲于诸藩。北平以东，历渔阳、卢龙，出
喜峰，包大宁，控葆塞山戎，为宁王；度渝关，跨辽东，西
并海，被朝鲜，联开原、交巿东北诸国，为辽王；北平西
接古北口，濒于雍河，中亘上谷、云中，巩居庸，蔽雁门，
为代王；雁门之南太原，其都会也。表里河山，为晋王；逾河而西，历延庆、韦、灵，又逾河北，保宁夏，倚贺兰，为
庆王；兼殽陇之险，周、秦都圻之地，牧“坰之野，直走金
城为秦王。金城西渡河领张掖、酒泉诸郡，西扃嘉峪
护西域诸国为肃王。”此九王者，皆近塞下。以故城郭
富于曹、滕，车兵雄于鲁、卫，莫不佐以元侯，翊以宿将。
权崇制命，势匹抚军。肃清沙漠，则垒帐相望；缔好宗
潢，则轺轮不绝。若乃周、楚、齐、潭、鲁、蜀诸王，并列内郡，
亦皆秉钺麾旄，部兵耀武。盖草昧利于建侯，板荡维
于宗子。斟酌周、汉而衣食于县官，宁有尾末之忧；惩
创宋、唐而缀旒于下国，必无“坑沉之祸。”世平自足以
展亲，时危不难于复振。此思王之所以控表，宋侯之
所以画策者也。迨其弊也，磐石虽坚，髋髀莫解。叶高
进贾谊之策，而齐、黄竟晁错之谋。凌逼既深，猜忤遂
积。建文数年间，雉罹龙跃，利害相寻。靖难以后，矫枉
鉴覆，益笃因心骄恣复萌，稍申裁抑，书敕再三，规诲
恳切，而齐谷不悛，终负私贷。宣德初，二叔不靖，汉以
义灭，赵以恩完。自是以后，天子揽纲结纽，彝臬日严。
一不律则夺禄，再不律则夺兵，三不律则夺爵。贤傅
终老于梁园，懿亲绝踪于魏阙。即使力如晋、郑，无假
于勤周；顽如吴、楚，何缘而抗汉。以故八十馀年间，有
圜土之收，未闻甸师之戮。至正德中，寘𫔍狂猝，卒起
穷边。宸濠凶奸，久窥神器。不逾朔旬，身殒国除。今皇
帝峻德明伦，每布诏令，首念宗人。诸王拱辰宗海，好
礼乐善。虽尧亲九族，周享万邦，曾何足云。夫“聚人莫
急于理财，宜民莫大于通”变。洪武时，亲王岁禄米五
万石，他用亦不下万石，而吉凶之赐不与焉。高皇帝
约己裕人，未几肆减六之一。今载属籍者，王二等，将
军三等，中尉四等，主君五等。若未名未封，疏庶人、罪
庶人，盖四万有奇。邸禄岁增，民财日窘，至“共蓬而居，
分饼而膳，四旬而未婚，十年而不葬者矣。”嗟乎！骄溢
则横而干纪，窘困则滥而思乱，其为祸一也，而不早
为之所，可乎？

“懒真子”，天道远矣。汉再受天命，其兆见于孝景程姬
之事。然长沙定王发凡有十五子，并载于《王子诸侯
年表》。元光六年七月乙巳受封者四人，元朔四年三
月乙丑受封者六人，元朔五年三月癸丑受封者一
人，其年六月壬子受封者四人，内舂陵侯买此其一
也。而舂陵侯者，乃光武之祖也。舂陵节侯买卒，戴侯
“熊渠嗣。卒，孝侯仁嗣。卒侯敞嗣。建武二年，立敞子祉
为城阳王。盖以祉者舂陵王之正统也，故光武立为
王。”然则国之兴废，岂偶然哉？仆以光武出于舂陵买
之后，而长沙定王发本传中不载其详，因备载之。
《双溪杂记》：国初，天下诸王皆置护卫，有兵权。至太宗
靖难后，遂皆革罢，不许来朝。初制，亲王岁支禄米一
万石，后因地方丰歉，或有减支。郡王、将军俱有常禄，
亦因民供有限，悉减支一半本色，一半折色，其折色
多不关支。又如初封郡王岁支二千石，以后袭封俱
支一千石。后亦有例，初封郡王亦支一千石。又如郡
王生子，多至二三十人者有之，庆成王生七十子。夫
以七十子论之，一岁皆支米一千石，反多于亲王禄
米矣。先年陕西庆府分封郡王，俱于庆府一万石内
分拨，并军校亦于大府分出，不知彼时奉何事例。又
如镇国等将军，年十一二岁即请封号禄米。弘治某
年因灾异，礼部会官议修省事件。郎中慈谿王纶白
于诸大臣定议，“镇国等将军年及十五，方准拨支禄
米。”至今行之。以民供论之，则日益不及；以宗室论之，
往往衣食不继。又宗室降为庶人者，计口月给米一
石，比于将军中尉，反得实支。宗室例不种田纳税，商
贩营利，而禄常不给，势所必至矣。

《弇州山人稿》。汉宗室多同名者，其自列侯以下，或应
有之，乃至诸王，亦自相犯，何也？岂非以宗正之失职
耶？余不能尽志，姑志其显者。四刘庆，六安王、河间孝
王、更始燕王、清河孝王；四刘章，城阳景王，高密顷王、
齐哀王、常山靖王；三刘嘉，梁荒王、琅邪康王、汉中王；
三刘云，城阳哀王，广德夷王、东平炀王；三刘定，沛釐
“王、彭城顷王、甘陵贞王、两刘长，淮南厉王、济阴悼王
两刘荣，临江闵王、沛幽王两刘遂，赵叛王、梁夷王两
刘交，楚元王、济北怀王两刘寿，济北惠王、琅邪恭王
两刘勃，济北贞王。常山王两刘胜，中山靖王、平原怀
王两刘武，梁孝王、城阳惠王两刘元，淮阳文王。”淮阳
王即更始两刘旦，燕剌王、长沙炀王两刘贺，泗水戴
王昌邑王，两刘授，河间顷王胶东共王，两刘宠，陈愍
王，乐安夷王。夫以王、贺废主，然泗水先封，名之“同”犹
可也；淮南窜死赵、遂、燕、旦，以反绝国，何所取而同之？
此大不可解者也。

《双溪近录》：“唐、宋宗室得举进士。”《皇明典礼》：“凡镇国将
军以下，有文武才堪备任用者，量才授任，不拘原定
职名品级。”按国初静江王守谦出知东平州，后宗室
日骄，无志于用，法遂弛矣。

宗藩之盛，自古帝王无如我国朝者，二百年来不下
万馀人分封之制，初分亲王岁支禄米万石，郡王五千石，袭封亲、郡王，各灭半支。后又以岁歉不给，乃为
折支之法，则实支又减半矣。将军而下，每不得减半，
盖由生齿之繁，如庆成王七十馀子，又十一岁即支
禄米，有司不能供亿。予在礼部，既举行十六岁已上
支禄之法。又以生子之多，由不检制其宫嫔而然。为
立妃夫人而下，不系奏请，宫嫔所生，皆与庶人同，不
得混袭，庶省岁支。嗟乎！使帝孙王子，岂谓无才而不
得一试？贫乏者不得为商农之业以自给，坐受困辱，
则处宗藩之法，于斯阙矣。

藩府亲臣，无不任京朝官之禁。弘治十二年，诏修《问
刑条例》。吏书屠镛与大理少卿王辅有隙，言“辅系仪
宾弟，不当居辇下，出为参政。”遂条为例，至今遵之。不
知我国初王亲多掌禁兵，为辅佐曷有是邪？

觚不觚录？亲王体，至尊于中外文武大臣处投剌作
书，有称“王”者，有称别号者，不书名。惟今鲁王一切通
名，虽获恭顺之誉，而识者颇以为非。体自分宜当国，
而亲王无不称名矣，至江陵而无不称“晚生”矣，又当
其时，袭封者无不称“门生”矣。江陵自葬父毕还朝，过
襄阳、南阳二府，二亲王来迎，报谒留宴，彼此具宾主，
上坐长揖，无毫发等差，若陶仲文之过徽，其王自跪，
弟子俯伏吮靴鼻。宴会必侍坐，送必候升舆，尤可怪
也。

《春明梦馀录》：“齐王榑，永乐四年，并世子、诸王俱削爵，
锢南京西内，宣德三年，以嫌赐裁。少子贤爀存。谷王
橞，永乐十五年，并世子、诸王俱削爵，锢西内，宣德三
年，以嫌俱赐裁。汉王高煦，宣德九年，并世子、诸王俱
削爵，锢西内，后俱赐裁。右齐谷以反诛，汉以反皆诛
其子，故国尽除。荆王见㴋，弘治中削爵，锢西内，寻赐”
裁。以弟之子和王嗣，国不除。楚世子英燿，嘉靖二十
四年诛庶弟恭王嗣，国不除。晋王济熹，永乐十二年
削爵守恭园。弟济熿嗣，宣德三年济熿削爵，锢凤阳
高墙。济熹子宪王嗣，国不除。辽王贵格，正统中削爵
守简园。弟肃王嗣，国不除。宁王宸濠，正德十五年反，
诛国除，诸兄弟爵如故。徽王载𫭢，嘉靖中削爵，锢凤
阳高墙，国除。伊王《典楧》，隆庆中削爵，锢凤阳高墙，国
除。辽王宪㸅，隆庆中削爵，锢凤阳高墙，国除。唐王，崇
祯九年削爵，锢凤阳高墙，国不除。

玉牒所载：“亲王二十四，郡王二百五十一，镇辅、奉国
将军七千一百，镇辅、奉国中尉八千九百五十一，郡
主、县主、郡君、县君七千七十三，庶人六百二十，而未
封未名者，与夫齐府之馀，高墙之庶，皆不与焉。”
《日知录》：汉王子侯之盛，无过哀、平之间。《王莽传》：“五威
将帅七十二人还奏事，汉诸侯王为公者，悉上玺绶
为民。”《后汉。光武纪》：建武二年十二月“戊午，诏曰：‘惟宗
室列侯为王莽所废，先灵无所依归，朕甚愍之。其并
复故国。若侯身已没，属所上，其子孙见名尚书封拜’。”
是皆绝于莽而复封于光武之时。然《汉书》表传中往
往言王莽篡位绝，而表言安众侯崇居摄元年举兵，
为王莽所灭。侯宠建武二年以崇从父弟绍封，十三
年侯松嗣，今见。师古曰：“作表时见为侯也。表言今见
者，止此一人。”是光武之时，侯身已没者，其子孙亦但
随宜封拜而已。惟安众之以故国绍封者，褒崇至忠，
非通例也。又《莽传》云：“嘉新公国师，以符命为予四辅，
明德侯刘龚，率礼侯刘嘉等凡三十二人，皆知天命，
或献天符，或贡昌言，或捕”告反寇诸刘与三十二人
同宗共祖者勿罢，赐姓曰王。惟国师公以女配莽子，
故不赐姓。《武五子传》：广阳王嘉以献符命封扶美侯，
赐姓王氏。《诸侯王表》：鲁王闵献神书，言莽德封列侯，
赐姓王。中山王成都献书，言莽德封列侯，赐姓王。《王
子侯表》：新乡侯佟元始五年上书言莽宜居摄，莽篡
位，赐姓王。若此之类，光武岂得而复封之乎？又《王子
侯表序》曰：“元始之际，王莽摄朝，伪褒宗室侯及王子
孙焉。居摄而愈多，非其正，故勿录，旋踵亦绝。”又可见
莽摄位之所封者，光武皆不绍封也。夫惟于亲亲之
中而寓褒忠之意，则于安众之封见之，故史文虽略，
千载之下，犹可以情测也。此一代之大典，不可以不
论。

武五子传昌邑王贺，废封为海昏侯，薨，元帝复封贺
子代宗为海昏侯，传子至孙，今见《为侯表》云：“贺以神
爵三年薨，坐故行淫辟，不得置后。初元三年，釐侯代
宗以贺子绍封，传至孙原侯保世嗣，传至曾孙侯会
邑嗣，免，建武复封。”是光武之复封有此二人，安众以
褒忠海昏，以尝居尊位故与。

唐、宋以下，封国但取空名而不有其地。明代亦然，然
名不可不慎。赵府有江宁王，代府有溧阳王，辽府有
句容王，韩府有高淳王，而杨洪封昌平伯，石亨、李伟
封武清伯，张𫐐封文安伯，曹义封丰润伯，施聚封怀
柔伯，金顺、罗秉忠封顺义伯，谷大亮封永清伯，蒋轮
封玉田伯，此皆赤畿县名，而以为诸王臣下之封，何
也？《南齐书》文惠太子子昭秀封临海郡王。通直常侍
庾昙隆启曰：“周定雒邑，天子置畿内之民；汉都咸阳三辅为社稷之卫。中晋南迁，事移威弛，近郡名邦，多
有国食。宋武创业，依拟古典，神州部内，不复别封。而
孝武末年，分树宠子，苟申私爱，有乖训准。隆昌之元，
特开母弟之贵，窃谓非古。圣明御㝢”，礼旧为先，畿内
限断，宜遵昔制。赐茅授土，一出外州。遂改封昭秀为
巴陵王。当时临海郡属扬州，王畿故也。岂有以“神皋”
“赤县”之名，而加之支庶者乎？

宋时封国大小之名，皆有准式，而陆务观谓“曾子开
封曲阜县子，谢任伯封夏阳县伯”，曲阜今仙源县；夏
阳今城父县。方疏封时，已无此二县，以为司封之失
职，有明则草略殊甚。即郡王封号而或以府，或以州，
或以县，或以古县，或但取美名，初无一定之例。名之
不正，莫甚于今代。